CELEX: 62016TN0853
Language: el
Date: 2016-12-05 00:00:00
Title: Υπόθεση T-853/16: Προσφυγή-αγωγή της 5ης Δεκεμβρίου 2016 — Techniplan κατά Επιτροπής

23.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/58
            
         Προσφυγή-αγωγή της 5ης Δεκεμβρίου 2016 — Techniplan κατά Επιτροπής
   (Υπόθεση T-853/16)
   (2017/C 022/78)
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα-ενάγουσα: Techniplan Srl (Ρώμη, Ιταλία) (εκπρόσωποι: R. Giuffrida και A. Bonavita, δικηγόροι)
   
      Καθής-εναγομένη: Ευρωπαϊκή Επιτροπή
   
      Αιτήματα
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να διαπιστώσει την εκ μέρους της Ευρωπαϊκής Επιτροπής παράβαση του άρθρου 265 ΣΛΕΕ, καθόσον το θεσμικό όργανο αυτό δεν έλαβε θέση επί της αιτήσεως που υπέβαλε η Techniplan με επίσημη επιστολή οχλήσεως·
            
         
               —
            
            
               να επιβάλει την εκπλήρωση της υποχρεώσεως προς ενέργεια την οποία προβλέπει το άρθρο 266 ΣΛΕΕ και να επιδικάσει αποζημίωση σε αποκατάσταση της ζημίας για κάθε ημέρα καθυστερήσεως όσον αφορά την εκτέλεση, καθώς και να καταδικάσει την καθής-εναγομένη στα δικαστικά και λοιπά σχετικά με την υπόθεση έξοδα.
            
         
      Λόγοι και κύρια επιχειρήματα
   
   Η προσφεύγουσα-ενάγουσα είναι εταιρία μηχανικών στην οποία έχει ανατεθεί η εκτέλεση πλειόνων έργων σε αφρικανικές χώρες [έλεγχος και επιτήρηση των έργων χαράξεως και ασφαλτοστρώσεως της οδού Banikoara-Kandi στο Μπενίν, έλεγχος των έργων επί της οδού RN32 Ouallah-Miringoni στις Κομόρες Νήσους, εποπτεία των έργων τακτικής συντηρήσεως των ασφαλτοστρωμένων δρόμων στο Anjouan και στο Moheli στις Κομόρες Νήσους, εποπτεία και έλεγχος των έργων τακτικής συντηρήσεως στη Μεγάλη Κομόρα (Κομόρες Νήσοι), έλεγχος και επιτήρηση των έργων κατασκευής της εθνικής οδού αριθ. 1 Kinkala-Mindouli, στο Κονγκό, και έλεγχος και επιτήρηση των έργων χαράξεως και ασφαλτοστρώσεως της οδού Bouar-Fambélé στην Κεντροαφρικανική Δημοκρατία, καθώς και προπαρασκευή και παρακολούθηση των έργων στο πλαίσιο του PA PNDS στη Λαϊκή Δημοκρατία του Κονγκό].
   Η προσφεύγουσα-ενάγουσα διευκρινίζει συναφώς ότι όλα τα έργα αυτά ολοκληρώθηκαν και παρελήφθησαν κατόπιν ελέγχου από τις εθνικές αναθέτουσες αρχές, τα δε αντίστοιχα τιμολόγια εξοφλήθηκαν και εγκρίθηκαν από τις υπηρεσίες της Επιτροπής, η οποία χρηματοδότησε τα έργα. Ωστόσο, εντελώς απροσδόκητα, η Επιτροπή άρχισε να εξοφλεί εν μέρει μόνον τα τιμολόγια. Κατά την προσφεύγουσα-ενάγουσα, η καθής-εναγομένη επέβαλε μάλιστα χρηματική κύρωση η οποία έπρεπε να καταβληθεί υπέρ του Ευρωπαϊκού Ταμείου Αναπτύξεως, χωρίς να προβάλει συγκεκριμένη αιτίαση. Ειδικότερα, η Επιτροπή προβαίνει σε αυθαίρετο συμψηφισμό των απαιτήσεων της Techniplan με προβαλλόμενες οφειλές της δεύτερης τις οποίες δεν προσδιορίζει περαιτέρω.
   Βάλλοντας κατά του μέτρου αυτού, η προσφεύγουσα-ενάγουσα απέστειλε επίσημη επιστολή οχλήσεως, βάσει του άρθρου 265 ΣΛΕΕ, και κάλεσε την Ευρωπαϊκή Επιτροπή να εκδώσει πράξη ή να λάβει επισήμως θέση επί της αιτήσεως της προσφεύγουσας-ενάγουσας να της καταβληθούν τα οφειλόμενα ποσά και επί της πραγματικής φύσεως των επιβληθεισών κυρώσεων.
   Προς στήριξη της προσφυγής-αγωγής της, η προσφεύγουσα-ενάγουσα διατείνεται ότι οι αρμόδιες υπηρεσίες της Επιτροπής έχουν ενεργήσει κατά τρόπο αντίθετο προς την ασφάλεια δικαίου και τη διαφάνεια. Το γεγονός αυτό θίγει σοβαρά την υποκειμενική κατάσταση της Techniplan, η οποία, βάσει της αρχής της δικαιολογημένης εμπιστοσύνης, πρέπει να γνωρίζει μετά βεβαιότητος, ανά πάσα στιγμή και σε κάθε περίπτωση, τα δικαιώματα και τις υποχρεώσεις της, όπως διασφαλίζονται βάσει των σχετικών διατάξεων της ευρωπαϊκής έννομης τάξεως.